 **О Б Щ И Н С К И С Ъ В Е Т - Б О Р О В А Н**

 3240 Борован, ул. „Освобождение" №1, тел.: (09147) 9404,

 www. borovan.bg obs-borovan@abv.bg



**П Р О Т О К О Л**

 **№ 3**

Днес**, 23.05.2024 г**. /четвъртък/, в Заседателната зала на Общински съвет – Борован, ул.“ Освобождение“ №1 се проведе заседание на Обща комисия към Общински съвет - Борован, мандат 2023 - 2027г.

На основание чл.23, ал.6 изречение второ , предложение второ от ЗМСМА и във връзка с Решение №3463/21.03.2024г.по АД №320/2024г. на Върховен административен съд са възобновени пълномощията на Общински съвет Борован мандат 2019-2023г.

Заседанието започна в **14:00** часа.

Присъстват – 12 общински съветника.

**На заседанието присъстваха още:**

Иван Костовски – Кмет на Община Борован,

Таня Петкова – Секретар на Община Борован,

Заседанието се откри и се ръководи от Председателя на ОбС – Борован – Петър Петров при следния проект на дневен ред:

1. **Информация за изпълнение на извършените строителни ремонти в община Борован през 2023 г.**
2. **Информация за дейността на ЦНСТДБУ и готовността за разкриване на нови социални услуги**
3. **Докладни записки**

**- Докладна записка от Иван Костовски – Кмет на Община Борован, относно:** Актуализиране на списък на пътуващите служители от общинска дейност „Домашен социален патронаж" и от дейност „Общинска администрация Борован“, имащи право на заплащане на транспортните разходи през 2024 г.

1. **Организационни**

**- Писмо от НСОРБ, относно:** Обнародване на Наредба за реда за изготвяне и образеца на план – сметката за относимите разходи за извършване на дейностите по предоставяне на услугите, за които се заплаща таксата за битови отпадъци, и за начина на изчисляване размера на таксата при прилагане на основите, предвидени в Закона за местните данъци и такси.

- **Писмо от НАПОС, относно:** Излизане от печат на монографията „Общинският съвет. Вътрешна организация и компетентност“ от Васил Петров – Доктор по право.

**- Определяне на дата за следващо заседание.**

1. **Молби.**
2. **Изказвания, питания и предложения на граждани.**

**По т. 1 от дневния ред: Информация за изпълнение на извършените строителни ремонти в община Борован през 2023 г.**

Г-н Петър Петров даде думата на г-н И. Костовски.

Г-н И. Костовски поясни, че това, което е заложено в Информацията, се отнася за 2024 г., а отчетеното е за 2023 г.

Г-н Пламен Петров отправи запитване относно местоположението на посочените обекти: „облагородяване“ в с. Борован – 14 970 лв. и „зона за отдих“ в с. Малорад – 14 948 лв.

Г-н И. Костовски поясни, че това са обекти по ПУДООС – в центъра на с. Малорад и при козарника в с. Борован. Г-н Костовски поясни, че това е трябвало да бъде извършено през м. септември, а е отработени през декември 2023 г.

**По т. 2 от дневния ред: Информация за дейността на ЦНСТДБУ и готовността за разкриване на нови социални услуги.**

Г-н Петър Петров даде думата на г-н И. Костовски.

Г-н И. Костовски в отговор поясни, че тази социална услуга излиза извън всякакви норми на поведение, освен това на работа са назначени служители, които нямат никаква квалификация. След разговор с управителката на ЦНСТДБУ 1 и 2, г-н Костовски е информиран, че същата не е имала възможност да работи с предишното ръководство; той заяви, че е дал дума на г-жа И. Ненчева, че ще получава помощ от Община Борован и че може да разчита на личната му подкрепа. Г-н Костовски обяви, че след повече от 50 посещения в ЦНСТДБУ съвсем отговорно изразява мнение, че за съжаление г-жа И. Ненчева не само не е направила нищо, но действията й са довели до още по- лош резултат. Примерите, които г-н Костовски посочи, са много:

1. В институцията има монтирани камери, които сочат „към небето“.

Г-н Костовски е предложил г-жа Ненчева да извика специалисти, които да направят необходимите настройки на камерите така, че тя да може да наблюдава какво се случва в институцията 24 часа в денонощието, дори когато тя не е там.

1. Персоналът, все жени от село Борован, са готови да си избодат очите.

Г-н Костовски заяви, че е обяснил на служителите, че ако продължават да се отнасят така един с друг, това ще доведе до закриване на социалната услуга; но изглежда, че служителите не го разбират.

1. Г-н Костовски е помолил г-жа Ненчева да изготви Стратегия за развитието на ЦНСТДБУ 1 и 2, но това, което е получил от нея, е било стратегия, която не се отнася за такъв вид социална услуга изобщо; изцяло копирана от изготвена такава от директорката на ОУ „Отец Паисий“ – г-жа Н. Найчова.
2. Институцията дори не разполага с необходимия набор документи.
3. Децата вървят по него като малки кученца и вземат страната на един или друг служител от персонала.
4. Предходното ръководство е заложен ремонт за разделение на сградата с отделни входове за ЦНСТДБУ 1 и ЦНСТДБУ 2, но така и не е извършен. Такъв ремонт е доста сложен и изисква средства, но ЦНСТДБУ разполага със собствени такива.
5. Г-н Костовски поясни, че държавата му е дала правомощия да предприема мерки срещу Управителя на институцията, а персоналът се назначава и ръководи от нея.
6. Г-н Костовски заяви, че положението в институцията е много лошо и върви назад;

взаимоотношенията между персонал и управител са в статично положение, а между деца и персонал – в много тежка фаза. Той вярва, че с помощта на социалните служби и на общинска администрация ще намери правилния подход, но заяви, че нещата са изтървани назад във времето и е много трудно, а това, което е видял в ЦНСТДБУ, би могъл да го опише в книга, която никак няма да е добра.

1. Г-н Костовски заяви, че от разговор с директорката на основното училище, г-жа Н. Найчова, е информиран, че г-жа И. Ненчева за три години нито веднъж не е посетила училището, което 80 % от децата в институцията посещават.
2. Г-н Костовски заяви, полага неимоверни усилия, за да може да вкара в нормален работен режим социалната услуга, както и че има още много неща, за които не може да говори, преди да е приключила цялостната проверка, която се извършва от комисия, назначена с негова заповед и ръководена от г-жа Т. Петкова – секретар на Община Борован.

Г-жа Т. Петкова в допълнение поясни, че в Информацията е посочено, че при направена проверка, Управителката не е открита на работното си място, за което й е поискано обяснение. В даденото от нея обяснение няма посочени основателни причини за отсъствието й, затова г-жа Ненчева е наказана със забележка. Г-жа Петкова поясни, че проверката е приключила и в момента комисията работи по доклада, с който Общински съвет ще бъде запознат; такава проверка на ЦНСТДБУ 1 и 2 е била планирана, но е предизвикана от писмо, изпратено от Закрила на детето, в което се съобщава за насилие над дете в институцията. Г-жа Петкова поясни, че според нейни лични наблюдения, има напрежение, което се отразява върху децата, тъй като Управителката непрекъснато крещи и на децата, и на служителите, смятайки, че всички са й подчинени.

Г-жа Т. Петкова добави, че правомощията на кмета се ограничават само с взаимоотношенията му с управителката, но не и с персонала – тя е подчинена на него, а персоналът – на нея. Кметът не може да упражни никакъв контрол върху персонала или да наложи наказания – това е задължение на управителката. Г-жа И. Ненчева непрекъснато се оплаква, а няма наложено нито едно наказание на някой от служителите; няма и писмена следа за нито един случай. Г-жа Т. Петкова заяви, че документи, които се изискват за такава институция, не съществуват въобще – не са създавани досега; и при една проверка от сериозни институции рискът да се закрие социалната услуга е огромен. Г-жа И. Ненчева прехвърля отговорността си върху кмета на общината – сега на г-н И. Костовски, а преди – на г-жа Д. Тодорова. Според Г-жа Т. Петкова, поведението на г-жа И. Ненчева и проблемите, до които е довело то, са недопустими.

Г-н П. Петров допълни, че в ЦНСТДБУ винаги е имало проблеми и общинските съветници знаят, че са отделяни средства да се подмени дограма и да се закупят креватчета за децата от институцията, но всичко е било потрошено за по- малко от месец. Г-н П. Петров заяви, че с комисии са извършвани проверки, но очевидно проблемите са много по- сериозни, отколкото им е било известно.

Г-н И. Костовски поясни, че е имал намерение да отдели управителката на ЦНСТДБУ 1 и 2 като второстепенен разпределител, но когато е видял, че тя не се справя със задълженията си, се е отказал от това си намерение, тъй като проблемите, обвързани с финансова отговорност, биха били много по- сериозни. Г-н И. Костовски заяви, че вината и отговорността за всеки проблем е на Кмета.

Г-н И. Костовски сподели един случай, при който 8 от 16 парчета руло „Стефани“, приготвено за децата в ЦНСТДБУ, липсват от обедното им меню; готвачката е обяснила на г-н Костовски, че липсващите парчета са взети от управителката, а на следващия ден на същата е наредено да си подаде молба за напускане. Г-н И. Костовски заяви, че това е недопустимо, но по- подробна информация ще бъде предоставена на общинските съветници в доклада, описващ резултатите от извършената в ЦНСТДБУ 1 и 2 проверка.

Г-н П. Петров поясни, че са влагани много усилия и преди за запазване на институцията и работните места там.

Г-н И. Костовски заяви, че не си е представял взаимоотношения между служители във вида, в който ги е заварил в ЦНСТДБУ; дори когато ги е питал къде ще работят, ако институцията бъде закрита, те не са могли да дадат какъвто и да е отговор. Г-н И. Костовски сравни работната атмосфера в институцията с арена в Римско време.

**По т.3 от дневния ред: Докладни**

* **Докладна записка от Иван Костовски – Кмет на Община Борован, относно:** Актуализиране на списък на пътуващите служители от общинска дейност „Домашен социален патронаж" и от дейност „Общинска администрация Борован“, имащи право на заплащане на транспортните разходи през 2024 г.

Г-н Петър Петров даде думата за мнения и становища, но не постъпиха такива.

**По т. 4 от дневния ред: 4. Организационни**

Г-н П. Петров запозна общинските съветници с **Писмо от НСОРБ, относно:** Обнародване на Наредба за реда за изготвяне и образеца на план – сметката за относимите разходи за извършване на дейностите по предоставяне на услугите, за които се заплаща таксата за битови отпадъци, и за начина на изчисляване размера на таксата при прилагане на основите, предвидени в Закона за местните данъци и такси.

Г-н П. Петров даде думата на г-н И. Костовски.

Г-н И. Костовски заяви, че не може да си обясни съотношението между намаляване на населението и увеличаване на размера на отпадъците. Г-н Костовски съобщи, че сметоизвозването на Община Борован възлиза на сума в размер на 280 000 - 300 000 лева на година, а за 2023 г. за първи път общината достига своя пик на събирането на местни данъци и такси – почти 93 000 лв; останалата част от сумата, необходима за сметоизвозването, се дофинансира от Община Борован. След проведени разговори с колеги кметове на други общини, г-н Костовски е достигнал до извода, че е необходимо да се повиши такса „битова смет“, за да може общината да се справи с разходите относно почистването. Г-н Костовски поясни, че вариантите са три, но всеки от тях е тежък; един от тях е оферта от А1, която изисква всеки контейнер да е свързан с камиона посредством чип, който чип да подава информация на камиона какъв процент отпадък има в даден контейнер, за да може да се използва пълният капацитет на камиона, в случая – 40 тона. Г-н Костовски поясни, че се опитва да намери начин да намали разходите, свързани с почистването и извозването на отпадъците, или поне да доближи размера на събираемостта на таксите с този на разходите.

Г-н Костовски заяви също, че е отворен за предложения и дискусии по този въпрос.

Г-н Пламен Петров заяви, че никога местни данъци и такси не са изплащани от всички жители на общината.

Г-н Костовски заяви, че дори и да бяха, пак не биха били достатъчни; освен това предстои да се преведат средства на „Регионална чистота – Оряхово“ сега, преди дори компостиращата инсталация да е започнала да работи, което допълнително натоварва общината и не допринася за разрешаването на проблемите, свързани с отпадъците. Според него, 2025 г. ще е последната година, в която общината ще извозва отпадъците.

Г-н П. Петров запозна общинските съветници с **Писмо от НАПОС, относно:** Излизане от печат на монографията „Общинският съвет. Вътрешна организация и компетентност“ от Васил Петров – Доктор по право.

Г-н П. Петров поясни, че можем да поръчаме книгата.

**По т. 9 от дневния ред: Молби.**

 Не постъпиха молби от общинските съветници.

**По т. 10 от дневния ред: Питания.**

Поради изчерпване на дневния ред, заседанието бе закрито в 13:34 часа.

**ЕЛКА НИКОЛОВА**

*Председател на Общински съвет – Борован,*

*Съгласно Решение № 97 по Протокол № 12 от 23.05.2024 г. на Общински съвет - Борован*

Изготвил:

И. Александрова

*Гл. специалист към Общински съвет - Борован*